Opinjoni tal-Kummissjoni skond l-Artikolu 251 (2), it-tielet subparagrafu, punt (c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal regolament tal-Parlament ewropew u tal-Kunsill dwar il-liġi applikabbli għall-obbligi mhux kuntrattwali ("RUMA II") jemenda l-proposta tal-Kummissjoni bﾀﾙmod konformi ma’ l-Artikolu 250(2) tat-Trattat KE /* KUMM/2007/0126 finali - COD 2003/0168 */





[pic] | KUMMISSJONI TAL-KOMUNITAJIET EWROPEJ | Brussel 14.3.2007 KUMM(2007) 126 finali 2003/0168 (COD) OPINJONI TAL-KUMMISSJONI skond l-Artikolu 251 (2), it-tielet subparagrafu, punt (c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal REGOLAMENT TAL-PARLAMENT EWROPEW U TAL-KUNSILL DWAR IL-LIĠI APPLIKABBLI GĦALL-OBBLIGI MHUX KUNTRATTWALI ("RUMA II") JEMENDA L-PROPOSTA TAL-KUMMISSJONI b’mod konformi ma’ l-Artikolu 250(2) tat-Trattat KE 2003/0168 (COD) OPINJONI TAL-KUMMISSJONI skond l-Artikolu 251 (2), it-tielet subparagrafu, punt (c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal REGOLAMENT TAL-PARLAMENT EWROPEW U TAL-KUNSILL DWAR IL-LIĠI APPLIKABBLI GĦALL-OBBLIGI MHUX KUNTRATTWALI ("RUMA II") 1. INTRODUZZJONI L-Artikolu 251 (2), it-tielet subparagrafu, punt (c) tat-Trattat tal-KE jipprovdi li l-Kummissjoni għandha tressaq opinjoni dwar l-emendi proposti mill-Parlament Ewropew fit-tieni qari. Il-Kummissjoni hawn taħt qed tagħti l-opinjoni tagħha dwar dsatax-il emenda proposti mill-Parlament. 2. Sfond tal-Proċedura Il-proposta[1] ġiet adottata mill-Kummissjoni fit-22 ta' Lulju 2003 u kkomunikata lill-Parlament Ewropew u lill-Kunsill fl-istess data. Il-Kumitat Ewropew Ekonomiku u Soċjali adotta l-opinjoni tiegħu dwar il-proposta tal-Kummissjoni fit-2 ta' Ġunju 2004[2]. Il-Parlament Ewropew adotta 54 emenda fl-ewwel qari fis-sessjoni plenarja tas-6 ta' Lulju 2005[3]. Il-Kummissjoni adottat il-proposta emendata tagħha fil-21 ta' Frar 2006[4]. Il-Kunsill adotta l-Pożizzjoni Komuni tiegħu fil-25 ta' Settembru 2006[5]. Il-Kummissjoni adottat il-Komunikazzjoni tagħha dwar il-Pożizzjoni Komuni tal-Kunsill fis-27 ta' Settembru 2006[6]. Il-Parlament Ewropew adotta dsatax-il emenda fit-tieni qari fis-sessjoni plenarja tat-18 ta' Lulju 2007. 3. GħAN TAL-PROPOSTA Il-ġurisdizzjoni internazzjonali, ir-rikonoxximent u l-infurzar fi Stat Membru tad-deċiżjonijiet ġudizzjarji mogħtija fi Stat Membru ieħor huma rregolati mir-Regolament (KE) Nru 44/2001 tal-Kunsill tat-22 ta' Diċembru 2000, li japplika f'materji ċivili u kummerċjali kemm għall-obbligi kuntrattwali u mhux kuntrattwali. Rigward il-liġi applikabbli, id-dispożizzjonijiet li jirregolaw il-kuntratti applikati mill-Istati Membri differenti, ġew armonizzati permezz tal- Konvenzjoni ta' Ruma ta' l-1980 dwar il-liġi applikabbli għall-obbligi kuntrattwali , li l-Kummissjoni qed tipproponi li tbiddilha bir-Regolament "Ruma I"[7], li bħalissa qed jiġi nnegozjat fil-Kunsill u fil-Parlament Ewropew. Madankollu, m'hemmx regoli armonizzati ġenerali fil-Komunità biex tkun iddeterminata l-liġi applikabbli għall-obbligi mhux kuntrattwali. Il-proposta tal-Kummissjoni hija intiża li timla din il-lakuna. Għalhekk, il-proposta tal-Kummissjoni tara li tarmonizza d-dispożizzjonijiet leġiżlattivi applikabbli għall-obbligi mhux kuntrattwali ta' natura ċivili u kummerċjali (inċidenti tat-traffiku, responsabbiltà tal-prodott, konkorrenza żleali, eċċ) u li tadotta regola komuni madwar l-Unjoni Ewropea biex tiddetermina l-liġi applikabbli għal dawn l-obbligi. L-armonizzazzjoni ta' dawn ir-regoli għandha żewġ għanijiet li toffri livell ogħla ta' sikurezza ġuridika lill-persuni fiżiċi u lill-operaturi ekonomiċi u li tiġi evitata t-tfittxija ta' l-aħjar tribunal (" forum-shopping ") li twassal għal riżultati potenzjalment differenti għall-partijiet ikkonċernati skond liema qorti tintgħażel għall-kwistjoni. 4. Opinjoni tal-Kummissjoni dwar l-emendi tal-Parlament Ewropew 4.1. Emendi aċċettati bis-sħiħ mill-Kummissjoni - Il-Kummissjoni taċċetta l- emenda 1 . Din hija bidla teknika fl-abbozzar li tirrifletti li l-Konvenzjoni ta' Ruma ta' l-1980 dwar il-liġi applikabbli għall-obbligi kuntrattwali se tinbidel bir-Regolament futur "Ruma I", li bħalissa qed jiġi nnegozjat fil-Kunsill u fil-Parlament. - Il-Kummissjoni taċċetta l- emenda 23 . Fil-proposta oriġinali tagħha, il-Kummissjoni tippreferi abbozzar li juri iktar ċar li d-danni bla kumpens mhumiex per se kontra l-politika pubblika jekk l-ammont ikun raġonevoli. Iżda minħabba li r-regola proposta mill-Parlament tagħti diskrezzjoni kbira lill-imħallef, il-Kummissjoni issa tista' taċċetta l-formulazzjoni proposta mill-Parlament Ewropew. - Il-Kummissjoni taċċetta l- emenda 30 li tiċċara l-ambitu tar-regola speċjali fil-qasam ta' vjolazzjoni tal-konkorrenza billi żżid referenza fl-Artikoli 81 u 82 tat-Trattat. Iżda l-Kummissjoni ma tistax tifhem l-intenzjonijiet tal-Parlament Ewropew li ddeċieda li jżomm il-premessa dwar ir-regola speċjali fil-qasam ta' vjolazzjoni tal-konkorrenza, waqt li jixtieq iħassar ir-regola nnifisha (emenda 17). 4.2 Emendi li ġew aċċettati mill-Kummissjoni iżda li huma soġġetti għal riformulazzjoni - Rigward l- emenda 3 , il-Kummissjoni mhijiex kontra li jkun hemm premessa li tfakkar li Ruma II japplika wkoll għall-obbligi bbażati fuq sistema ta' responsabbiltà oġettiva u għall-kwistjoni tad-deċiżjoni dwar il-persuni li jistgħu jkunu responsabbli għall-atti li kkommettew. Iżda l-Kummissjoni tikkunsidra li dawn huma żewġ kwistjonijiet distinti, li għandhom ikunu koperti minn premessi differenti sabiex ikunu jistgħu jiddaħħlu fis-sekwenza loġika tar-Regolament. Minn naħa, huwa propost li l-premessa 11 tinkiteb hekk: "Il-kunċett ta' obbligu mhux kuntrattwali jvarja minn Stat Membru għal ieħor. Għar-raġunijiet ta' dan ir-Regolament għalhekk għandu jitqies bħala kunċett awtonomu. B'mod partikolari għandu jinkludi l-obbligi bbażati fuq is-sistema tar-responsabbiltà oġġettiva". Minn naħa l-oħra, tista' tiġi introdotta premessa 28a) ġdida kif ġej: "Is-sikurezza ġuridika teħtieġ li r-Regolament jiddetermina b'mod preċiż l-ambitu tal-liġi applikabbli li tirregola, partikolarment, id-deċiżjoni dwar il-persuni li jistgħu jkunu responsabbli għall-atti li kkommettew." - L- emenda 28 tipproponi żewġ tibdiliet tekniċi ta' abbozzar. Il-Kummissjoni taqsam mal-Parlament it-tħassib dwar il-konsistenza terminoloġika fil-verżjonijiet lingwistiċi kollha. Il-premessa 19 tara li tintroduċi "l-konkorrenza żleali" u "r-restrizzjoni tal-konkorrenza" , imsemmija espressament fit-titolu ta' l-Artikolu 6 tal-pożizzjoni komuni tal-Kunsill (verżjoni Ingliża u verżjoni Franċiża). Fil-verżjoni Franċiża tal-pożizzjoni komuni, il-premessa 19 tuża wkoll espressament dawn iż-żewġ materji, għall-kuntrarju tal-verżjoni Ingliża. Il-Kummissjoni għalhekk tipproponi li l-verżjoni Ingliża tal-premessa 19 tkun allinjata mal-verżjoni Franċiża. Il-proposta għall-użu tat-terminu "suq" fit-tmiem tal-premessa ma tirriflettix b'mod adegwat iż-żewġ aspetti ta' l-Artikolu 6, li jara li jipproteġi kemm ir-relazzjonijiet bejn il-kompetituri kif ukoll l-interessi kollettivi tal-konsumaturi[8]. Għalhekk, il-Kummissjoni tipproponi li tinkiteb kif ġej: "Ir-rabta mal-liġi tal-pajjiż fejn ir-relazzjonijiet bejn il-kompetituri jew l-interessi kollettivi tal-konsumaturi huma milquta, jew jistgħu jintlaqtu, tippermetti, b'mod ġenerali, li jitwettqu dawn l-għanijiet." - Waqt li l-Kummissjoni hija fil-prinċipju favur il-kjarifikazzjoni ta' l-ambitu tar-regola speċjali fil-qasam ta' vjolazzjoni ta' l-ambjent, hija jiddispjaċiha li d-definizzjoni li hemm fl- emenda 32 hija restrittiva, u tillimita l-ambitu tant li r-regola ma tapplikax, per eżempju, fil-każ tat-tniġġiż ta' l-arja. Il-Kummissjoni ma tistax taċċetta definizzjoni ħlief bil-kundizzjoni li tkopri l-obbligi kollha mhux kuntrattwali li joħorġu minn vjolazzjoni ta' l-ambjent, tkun xi tkun in-natura ta' din il-vjolazzjoni. - Skond l- emenda 26 , ir-rapport ta' applikazzjoni tar-Regolament għandu jikkunsidra notevolment żewġ kwistjonijiet: dik ta' l-applikazzjoni tal-liġi barranija mill-qrati ta' l-Istati Membri, minn naħa (it-tieni u t-tielet paragrafu ta' l-emenda), u dik tal-liġi applikabbli għall-inċidenti tat-traffiku, minn naħa l-oħra. Waqt li l-Kummissjoni taċċetta fil-prinċipju l-parti dwar l-applikazzjoni tal-liġi barranija, hekk kif kienet għamlet fil-proposta emendata tagħha, hija għaldaqstant tikkunsidra li l-problema tal-vjolazzjoni, imsemmija fit-tmiem tat-tieni paragrafu ta' dan l-Artikolu, tmur lil hinn minn din il-kwistjoni. Din hija kwistjoni tal-liġi sostantiva ċivili ta' l-Istati Membri u Ruma II mhux il-qafas adattat biex tindirizza din il-kwistjoni kumplessa. Rigward il-parti dwar l-inċidenti tat-traffiku, il-Kummissjoni għandha timxi fuq il-metodu ta' ħidma għall-elaborazzjoni tar-rapport tagħha. Minħabba li l-Kummissjoni għandha r-regoli ddettaljati tagħha li jirregolaw il-metodu ta' ħidma tagħha, il-Kummissjoni tippreferi żżomm mal-formulazzjoni li kienet ipproponiet fil-proposta emendata: "Ir-rapport jeżamina wkoll il-kwistjoni ta’ l-opportunità għal leġiżlazzjoni speċifika Komunitarja fil-qasam ta’ liġi applikabbli għall-inċidenti tat-traffiku." . 4.3 Emendi rrifjutati mill-Kummissjoni - Il-Kummissjoni ma tistax taċċetta l- emenda 4 li tipprevedi, f'termini ġenerali ħafna, li l-qorti għandha marġini ta' diskrezzjoni biex tapplika r-Regolament. Waqt li huwa minnu li l-qorti għandha marġini ta' diskrezzjoni biex tiddetermina l-liġi applikabbli taħt id-dispożizzjonijiet speċifiċi ta' l-Artikoli 4, 5, 10, 11 u 12, dan mhuwiex il-każ għar-regoli l-oħra. L-abbozzar propost iwassal għall-konsegwenza li ddgħajjef is-sikurezza ġuridika mistennija mill-adozzjoni tar-Regolament. Il-Kummissjoni tqis li l-premessi 16 u 18, li jagħmlu espressament referenza għall-klawsola ta' eċċezzjoni, huma biżżejjed. - Il-Kummissjoni ma taċċettax l- emendi 9, 15 u 19 li jintroduċu regola speċjali ġdida dwar –il-vjolazzjoni tal-ħajja privata u tad-drittijiet ta' l-individwi. Il-Kummissjoni kienet diġà rrifjutat din ir-regola fl-ewwel qari. Minħabba l-impass politiku fil-Kunsill, il-Kummissjoni issa tippreferi teskludi din il-kwistjoni diffiċli mill-ambitu tar-Regolament, kif huwa propost fil-proposta emendata, speċjalment minħabba li ftit li xejn hemm tilwim internazzjonali f'dan il-qasam. - Il-Kummissjoni ma tistax taċċetta l- emenda 10 li tagħmel dispożizzjonijiet għal każijiet fejn il-partijiet ma jagħmlux għażla tal-liġi espressa u l-qorti tkun awtorizzata li tinvoka elementi oħra biex tagħmel għażla. Il-formulazzjoni proposta ma tidhirx kumpatibbli ma' l-għan tas-sikurezza ġuridika li jirrikjedi ċ-ċertezza rigward l-eżistenza ta' għażla mill-partijiet. - Il-Kummissjoni ma tistax taċċetta l- emendi 11 u 22 li jaraw li jintroduċu l-prinċipju "restitutio in integrum" għall-evalwazzjoni tad-danni ta' ħsara personali li saru lill-vittma. Għalkemm il-Kummissjoni tikkunsidra li din hija idea interessanti biex titjieb is-sitwazzjoni tal-vittmi ta' inċident, hija tqis li din tikkostitwixxi armonizzazzjoni tal-liġi sostantiva ċivili ta' l-Istati Membri li mhuwiex f’lokha fi strument intiż li jarmonizza r-regoli tad-dritt internazzjonali privat. - L- emenda 12 tara li tintroduċi premessa ġdida, li biha kwerelant jista', jekk ikun jixtieq, jindirizza huwa stess il-kwistjoni tal-liġi applikabbli. Il-Kummissjoni kienet diġà spjegat fil-proposta emendata li jekk hija tiffavorixxi l-idea li tiffaċilita x-xogħol ta’ l-imħallef ikkonfrontat b’kawża internazzjonali, ikun diffiċli biex tingħata din il-kontribuzzjoni lill-parrtijiet ikkonċernati, speċjalment meta ma jkunux irrappreżentati minn avukat. Peress li ma tistax taċċetta regola f'dan is-sens, il-Kummissjoni ma tistax taċċetta wkoll li tiżdied premessa, speċjalment għal kwistjoni ta' natura orizzontali li għandha tiġi indirizzata f'qafas iktar ġenerali. Għal kuntrarju ta' dan, il-Kummissjoni tibqa' disponibbli biex teżamina l-kwistjoni ta' l-applikazzjoni tal-liġi barranija quddiem it-tribunali ta' l-Istati Membri fil-qafas tar-rapport ta' applikazzjoni tar-Regolament, kif kienet diġà pproponiet fil-proposta emendata tagħha. - Huwa minħabba l-istess raġunijiet li l-Kummissjoni tirrifjuta l- emenda 13 , li biha l-qorti għandha tiddetermina awtomatikament il-kontenut tal-liġi barranija applikabbli, għalkemm tista' titlob l-għanjuna mill-partijiet ikkonċernati. Il-Kummissjoni taħseb li, sal-lum il-ġurnata, il-maġġoranza ta’ l-Istati Membri mhumiex kapaċi japplikaw tali regola minħabba li ma jkunux implimentaw l-istrutturi effikaċi għal dan il-għan. Madankollu hija tikkunsidra li din hija triq interessanti ħafna li ta’ min jesploraha u li għandha tingħata attenzjoni speċjali fil-qafas tar-rapport ta’ applikazzjoni tar-regolament. - Minħabba li l-Parlament Ewropew irrifjuta l-emenda li tintroduċi artikolu 15 a) ġdid, il-Kummissjoni ma tistax tkun favur l- emenda 16 li tirreferi espressament għall-Artikolu 15 a) li tħassar mit-test. - Il-Kummissjoni ma tistax taċċetta l- emenda 17 intiża li tħassar ir-regola speċjali fil-qasam ta’ prassi mhux kompetittivi. Kif diġà spjegat fil-proposta emendata tagħha, iż-żamma tar-regola speċjali ssaħħaħ is-sikurezza ġuridika u l-prevedibilità tas-soluzzjonijiet għax hija tikkonkretizza l-post tad-dannu fil-kwistjoni. Il-Kummissjoni ma tifhimx l-intenzjonijiet tal-Parlament Ewropew li, minkejja din is-suppressjoni, żamm u tejjeb il-premessa dwar din ir-regola speċjali (premessa 21). Kieku l-Parlament xtaq fir-realtà jżomm ir-regola speċjali, il-Kummissjoni kienet taċċetta r-regola kif inhi proposta fl-emenda 31, rifjutata mill-Parlament Ewropew. - Il-Kummissjoni ma tistax taċċetta l- emenda 24 li terġa' tintroduċi r-regola dwar ir-relazzjoni bejn Ruma II u l-istrumenti Komunitarji l-oħra li fihom regoli li għandhom impatt fuq il-liġi applikabbli, notevolment fuq l-istrumenti tas- "suq intern" . Rigward l-aħħar żviluppi fil-Parlament Ewropew u l-Kunsill fil-qafas tan-negozjati dwar proposti oħra, tali dispożizzjoni mfassla b'mod speċifiku ma tidhirx iktar neċessarja f'dan l-instrument. 5. Konklużjoni Skond l-Artikolu 250(2) tat-Trattat tal-KE, il-Kummissjoni qed temenda l-proposta tagħha kif intqal hawn fuq. [1] COM (2003) 427 finali, 2003/0168 (COD) [2] ĠU C 241, 28.9.2004, p. 1. [3] A6-0211/2005. [4] COM (2006) 83 finali [5] Pożizzjoni komuni (KE) Nru 22/2006, ĠU C 289 E, 28.11.2006, p. 68-83. [6] COM (2006) 566 finali [7] COM (2005) 650 finali [8] Id-Direttiva 98/27/KE tad-19 ta' Mejju 1998 dwar inġunzjonijiet għall-protezzjoni ta' l-interessi tal-konsumaturi tuża din l-istess espressjoni " interessi kollettivi tal-konsumaturi ".